CELEX: 32017D0370
Language: el
Date: 2017-03-01 00:00:00
Title: Εκτελεστική απόφαση (ΕΕ) 2017/370 της Επιτροπής, της 1ης Μαρτίου 2017, για την τροποποίηση της εκτελεστικής απόφασης 2014/909/ΕΕ με παράταση της περιόδου εφαρμογής των προστατευτικών μέτρων λόγω της εμφάνισης του μικρού κανθάρου των κυψελών στην Ιταλία [κοινοποιηθείσα υπό τον αριθμό C(2017) 1321] (Κείμενο που παρουσιάζει ενδιαφέρον για τον ΕΟΧ )

3.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 56/213
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/370 ΤΗΣ ΕΠΙΤΡΟΠΉΣ
   της 1ης Μαρτίου 2017
   για την τροποποίηση της εκτελεστικής απόφασης 2014/909/ΕΕ με παράταση της περιόδου εφαρμογής των προστατευτικών μέτρων λόγω της εμφάνισης του μικρού κανθάρου των κυψελών στην Ιταλία
   
      
         [κοινοποιηθείσα υπό τον αριθμό C(2017) 1321]
      
   
   (Το κείμενο στην ιταλική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Εκτιμώντας τα ακόλουθα:
   
               (1)
            
            
               Με την εκτελεστική απόφαση 2014/909/ΕΕ της Επιτροπής (3) καθορίστηκαν ορισμένα προστατευτικά μέτρα ύστερα από κοινοποιήσεις της Ιταλίας σχετικά την εμφάνιση του μικρού κανθάρου των κυψελών (Aethina tumida) στις περιφέρειες της Καλαβρίας και της Σικελίας. Η εν λόγω απόφαση εφαρμόζεται έως τις 31 Μαρτίου 2017.
            
         
               (2)
            
            
               Στις 18 Ιανουαρίου 2017 η Ιταλία ενημέρωσε την Επιτροπή σχετικά με τα αποτελέσματα των επιθεωρήσεων και των επιδημιολογικών ερευνών που διεξήχθησαν σύμφωνα με την εκτελεστική απόφαση 2014/909/ΕΕ, καθώς και σχετικά με τα αποτελέσματα της ενεργητικής παρακολούθησης για την παρουσία του μικρού κανθάρου των κυψελών στις εν λόγω ιταλικές περιφέρειες. Συγκεκριμένα, ύστερα από μεμονωμένο κρούσμα που εκδηλώθηκε τον Νοέμβριου του 2014, το οποίο οφειλόταν σε μετακινήσεις κυψελών από την Καλαβρία αλλά εντοπίστηκε γρήγορα, δεν διαπιστώθηκε καμία προσβολή στην περιφέρεια της Σικελίας. Επομένως, η Ιταλία αποφάσισε να άρει τη ζώνη προστασίας που είχε καθιερώσει κατά το παρελθόν στη Σικελία, διατηρώντας όμως την εποπτεία τόσο στην προηγούμενη ζώνη προστασίας όσο και στην υπόλοιπη περιφέρεια.
            
         
               (3)
            
            
               Τα διεθνή πρότυπα που ορίζονται από τον Παγκόσμιο Οργανισμό για την Υγεία των Ζώων (OIE) συνιστούν να διενεργούνται πέντε ετήσιες έρευνες προτού μπορέσει μια περιοχή να επανακτήσει το καθεστώς απαλλαγής. Πριν από το τέλος του 2016 η Ιταλία έχει ήδη ολοκληρώσει δύο ετήσιες έρευνες για τη Σικελία με ευνοϊκά αποτελέσματα και είχε δεσμευτεί να συνεχίσει τις έρευνες και να κοινοποιήσει στην Επιτροπή τα αποτελέσματα και τυχόν μεταβολές της επιδημιολογικής κατάστασης.
            
         
               (4)
            
            
               Με βάση επίσης τα σχετικά συμπεράσματα της διερευνητικής αποστολής της Επιτροπής για την υγεία των μελισσών που πραγματοποιήθηκε στην Ιταλία στις 13-17 Ιουνίου 2016, μπορεί να ειπωθεί εν συντομία ότι η μοναδική προσβολή που διαπιστώθηκε στη Σικελία έχει εκριζωθεί αποτελεσματικά. Η συνεχιζόμενη εποπτεία στην εν λόγω περιοχή παρέχει επιπλέον διασφαλίσεις ως προς αυτό και συμβάλλει επίσης στο να αναγνωριστεί διεθνώς σε εύθετο χρόνο το καθεστώς απαλλαγής της περιοχής.
            
         
               (5)
            
            
               Ωστόσο, διαπιστώθηκαν ορισμένες νέες περιπτώσεις προσβολής στην Καλαβρία από το 2014 και μετά, ειδικότερα 41 περιπτώσεις το 2016.
            
         
               (6)
            
            
               Επομένως, η Σικελία θα πρέπει να αφαιρεθεί από τον κατάλογο των περιοχών που υπόκεινται σε προστατευτικά μέτρα δυνάμει της εκτελεστικής απόφασης 2014/909/ΕΕ. Είναι αναγκαίο ωστόσο να παραταθεί για την Καλαβρία η εφαρμογή των προστατευτικών μέτρων που προβλέπονται στην εν λόγω απόφαση.
            
         
               (7)
            
            
               Η περίοδος εφαρμογής και τα ισχύοντα μέτρα θα πρέπει να επανεξετάζονται ανά πάσα στιγμή, με βάση τις νέες πληροφορίες σχετικά με την επιδημιολογική κατάσταση στις πληγείσες περιφέρειες της Ιταλίας.
            
         
               (8)
            
            
               Συνεπώς, η εκτελεστική απόφαση 2014/909/ΕΕ θα πρέπει να τροποποιηθεί αναλόγως.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 4 της εκτελεστικής απόφασης 2014/909/ΕΕ αντικαθίσταται από το ακόλουθο κείμενο:
   
      «Άρθρο 4
      Η παρούσα απόφαση εφαρμόζεται έως τις 31 Μαρτίου 2019.».
   
   Άρθρο 2
   Η σειρά «Περιφέρεια Σικελίας: ολόκληρη η περιφέρεια» απαλείφεται από τον πίνακα του παραρτήματος της εκτελεστικής απόφασης 2014/909/ΕΕ.
   Άρθρο 3
   Η παρούσα απόφαση απευθύνεται στην Ιταλική Δημοκρατία.
   
      Βρυξέλλες, 1η Μαρτίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  Εκτελεστική απόφαση 2014/909/ΕΕ της Επιτροπής, της 12ης Δεκεμβρίου 2014, για ορισμένα προστατευτικά μέτρα σχετικά με την επιβεβαιωμένη εμφάνιση του μικρού κανθάρου των κυψελών στην Ιταλία (ΕΕ L 359 της 16.12.2014, σ. 161).